[{"text_idx": "#000000", "text": "Cefais y pleser o ymweld a\u0302 MIT yn 2019 gyda Llywodraeth Cymru a\u2019u Rhwydwaith Hwb Menter. Rhoddais gamau gweithredu a dilyniant i mi fy hun ar yr ymweliad, a\u2019r olaf oedd \u201dHoffwn yn fawr ddod ag Eco-System M-SParc i MIT un diwrnod.\u201d Wythnos yma, cwblheais y weithred \u2018na wrth imi ymweld fel rhan o grw\u0302p o 16 gan gynnwys busnesau newydd, academyddion, darparwyr cymorth busnes a staff M-SParc; dyma fy meddyliau wrth i ni deithio yn o\u0302l (gyda bagiau o dan y llygaid ac ar ein cefnau) i Gymru!"}, {"text_idx": "#000001", "text": "Meddwl a Llaw? Oeddech chi\u2019n gwybod mai arwyddair MIT yw Mens et Manus, \u201cMeddwl a Llaw\u201d ac mae\u2019n ymwneud a\u0302\u2019r ffaith mai dim ond trwy gyfuniad o feddwl a gweithredu ymarferol y gall rhywun gael effaith o wybodaeth. Mae arwyddlun MIT (dde) yn cyfeirio at hyn ac mae\u2019n atseinio; ni fydd syniadau a gwybodaeth yn unig yn cyflawni\u2019r effaith sydd ei hangen arnom yn ein rhanbarth, arloesi yw\u2019r broses o gael gwerth o\u2019r wybodaeth honno, y gweithredu ymarferol."}, {"text_idx": "#000002", "text": "Ond a yw MIT yn colli rhywbeth? Codwyd calon, angerdd, egni a brwdfrydedd gan di\u0302m M-SParc trwy gydol yr ymweliad fel rhan allweddol o eco-system effeithiol ac iach. Mae gennym ni hyn mewn tomen yn M-SParc, mae\u2019n heintus, ynghyd a\u0302\u2019r meddwl a\u2019r llaw, y galon sy\u2019n ein gwneud ni\u2019n wahanol. \u2018Dw i\u2019n dadlau, er mwyn cyflawni\u2019r hyn yr ydym ei eisiau, mae angen y Llaw, y Meddwl a\u2019r Galon!"}, {"text_idx": "#000003", "text": "Model REAP Ar fy ymweliad diwethaf yn 2019, fe wnaethom archwilio\u2019r Model REAP a nododd elfennau allweddol ecosystem iach. Mae busnesau newydd, cyllid, y llywodraeth, y byd academaidd a chorfforaethau i gyd yn gweithio gyda\u2019i gilydd yn y model REAP i yrru arloesedd ac entrepreneuriaeth yn eu blaenau ac yn y gofod hwnnw yr ydym ni fel M-SParc yn byw, yn y canol, yn cysylltu, yn ysbrydoli ac yn bywiogi ein partneriaid. Diolch arbennig i Dr.Phil Budden am gyflwyno\u2019r model i\u2019r garfan a oedd yn arbennig o amserol wrth i ni ymgynghori ar strategaeth arloesi Llywodraeth Cymru."}, {"text_idx": "#000004", "text": "Hyder. Hyder oedd y rheswm roeddwn i eisiau mynd ag eco-system M-SParc i MIT. Wyddwn o\u2019m hymweliad blaenorol fod gennym bopeth sydd ei angen arnom yng Nghymru i ddarparu Entrepreneuriaeth a yrrir gan Arloesedd (IDE). Mae\u2019r raddfa yn MIT yn wahanol i\u2019r hyn sydd gennym, ond o ran syniadau, egni, cymuned a chalon. \u2018Da ni yno gyda phobl anhygoel ac rwy\u2019n edrych ymlaen at ddychwelyd i\u2019r gwaith ddydd Llun yn llawn egni ac yn llawn syniadau."}, {"text_idx": "#000005", "text": "Sgwad. Yn olaf, croeso mawr i\u2019r grw\u0302p astudio, entrepreneuriaid, academyddion, darparwyr cymorth busnes a thi\u0302m M-SParc a ddaeth at ei gilydd a rhoi\u2019r cyfan i\u2019r ymweliad. Roedd yr ymweliad yn ysbrydoledig ac yn addysgiadol ond roedd y perthnasoedd hyn a dyfodd o fewn ein heco-system ein hunain dros yr wythnos yn ganlyniad allweddol i mi. Da iawn bawb!"}]